**МИНИСТЕРСТВО НА ОКОЛНАТА СРЕДА И ВОДИТЕ**

**МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**МИНИСТЕРСТВО НА ЗДРАВЕОПАЗВАНЕТО**

МИНИСТЕРСТВО НА ИКОНОМИКАТА

МИНИСТЕРСТВО НА ЕНЕРГЕТИКАТА

**Проект**

**Наредба**

за изменение и допълнение на

Наредба № 1 от 10.10.2007 г. за проучване, ползване и опазване на подземните води (обн., ДВ, [бр. 87](http://web.apis.bg/p.php?i=386316) от 30.10.2007 г., в сила от 30.10.2007 г., изм. и доп., [бр. 2](http://web.apis.bg/p.php?i=528806) от 8.01.2010 г., [бр. 15](http://web.apis.bg/p.php?i=1200805) от 21.02.2012 г., в сила от 21.02.2012 г., бр. 28 от 19.03.2013 г., в сила от 19.03.2013 г., доп., бр. 90 от 31.10.2014 г., в сила от 31.10.2014 г.)

**§ 1**. В чл.2 се правят следните изменения и допълнения:

1. в ал.1:

а) в текста преди т.1 думите „да осигури“ се заменят с „да бъде осигурено“

б) създава се т.5:

„5. събиране на данни и информация за оценката на състоянието на подземните водни тела и риска от влошаването му, в резултат от човешката дейност.“

2. създава се нова ал.2:

„(2) За целите по ал.1 за всяко подземно водно тяло се извършва:

1. характеризиране на подземното водно тяло;

2. оценка на количественото и химичното му състояние;

3. оценка на риска за непостигане на добро състояние, в резултат от разрешени и прогнозирани в плановете за управление на речните басейни (ПУРБ) дейности;

4. планиране на мерки за постигане и/или поддържане на добро количествено и химично състояние;

5. обосноваване на случаите, при които може да се допусне изключение от целите за постигане на добро количествено или химично състояние;

6. оценка на кумулативното въздействие на съществуващите, разрешени по реда на ЗВ и бъдещи дейности, одобрени/съгласувани по реда на ЗООС/ЗБР върху елементите по чл.42 и чл.72, определящи условията за добро състояние на подземните водни тела в процеса на прилагане на ПУРБ:

а) в рамките на процедурата по глава шеста от Закона за опазване на околната среда и/или чл.31 от Закона за биологичното разнообразие;

б) с преценката по чл.163 на искането за издаване или изменение на разрешително, когато е заявено изменение на параметрите му;

3. създават се ал.3-6:

„(3) Състоянието на подземните водни тела е количествено и химично и се оценява като:

1. добро – когато са изпълнени условията за добро количествено състояние по чл.42, ал.2 и условията за добро химично състояние по чл.72;

2. лошо – във всички останали случаи, когато не са изпълнени едно или няколко от условията по т.1.

(4) Оценката на риска за влошаване на състоянието на подземните водни тела или части от тях се извършва при характеризиране на подземните водни тела съгласно ал.2, т. 1, на базата на актуализираните характеристики на подземното водно тяло и реалистичния сценарий в прогнозата за демографското и икономическо развитие в съответните басейни и подбасейни.

(5) Състоянието на подземните водни тела се оценява по данните от изпълнените :

1. програми за мониторинг на водите, одобрени от министъра на околната среда и водите по реда на чл. 169, ал. 2 от Закона за водите;

2. програми за собствен мониторинг, изпълнявани от:

а) титулярите на разрешителни за водовземане и/или ползване на подземен воден обект, издадени по реда на Закона за водите;

б) операторите на инсталации с издадени комплексни разрешителни по реда на глава седма, раздел втори от Закона за опазване на околната среда;

в) операторите на депа за отпадъци;

г) лицата, задължени да изпълняват собствен мониторинг във връзка с отстраняване на минали екологични щети;

д) други лица, задължени по силата на нормативен или административен акт.

3. контролни измервания на нива и/или дебити в пунктове от мрежите за мониторинг по т.1.

(6) Характеризирането, оценката на риска и на състоянието на подземните водни тела се извършва при спазване на изискванията на тази наредба и ръководствата от общата стратегия за прилагане на Рамковата директива за водите, като се прилагат одобрени от министъра на околната среда и водите национални подходи, предложени от директорите на басейнови дирекции и публикувани на интернет страницата на Министерството на околната среда и водите.

4. Досегашната ал.2 става ал.7 и в нея се правят следните изменения и допълнения:

а) в т.5 в края на текста се добавя „включително издаване на разрешителни по т.7 и преразглеждане на разрешителни в случаите по чл.174а.“

б) създават се т.18 и 19:

„18. мониторинг на количественото и химичното състояние на подземните водни тела, включително собствен мониторинг в съответствие с установения натиск и въздействие от човешка дейност върху подземните водни тела;

19. контрол за изпълнение на параметрите и условията в издадените разрешителни и осигуряване на информация за изпълнението не по-малко от един път в периода на действие на ПУРБ.“

5. създава се ал.8:

„(8) Действията по ал.7 се изпълняват в процеса на разработване и на прилагане на ПУРБ“

**§ 2**. Създава се чл.2б:

**„**Чл.2б**.** (1) За опазване на подземните води от замърсяване и влошаване се извършват оценки за съответствието на инвестиционни предложения с изискванията за постигане на добро състояние на подземните води, вкл.за:

1. дълбоки водоснабдителни сондажи, представляващи вертикални съоръжения за подземни води с дълбочина, по-голяма от 10 м, разкриващи първото от повърхността подземно водно тяло, които могат да въздействат върху състоянието на околната среда чрез използването, при изграждане на съоръжението, на материали, съдържащи приоритетни вещества, включително в обсадните и филтровите колони или засипката на филтъра;

2. дълбоки сондажи, представляващи вертикални съоръжения за подземни води, разкриващи второто или по-дълбоко разположено от повърхността подземно водно тяло, които могат да въздействат върху състоянието на околната среда чрез:

а) използването, при изграждане на съоръжението, на материали, съдържащи приоритетни вещества, включително в обсадните и филтровите колони или засипката на филтъра;

б) неподходящо избрана конструкция, включително непредвидена циментация на прикриващите колони или неправилно изградена засипка на гравийните филтри, създаващи предпоставки за:

аа) смесването на подземни води с различни качества;

бб) пряко отвеждане чрез съоръжението на замърсители от повърхността или от други подземни водни тела в подземните води;

вв) протичане на подземни води от първото от повърхността в по-дълбоко разположеното подземно водно тяло, в резултат от което чрез понижението на водното ниво в първото водно тяло се оказва отрицателно въздействие върху екосистемите;

3. добив на подземни води, представляващ водовземане от подземни води, което може да въздейства върху състоянието на околната среда чрез:

а) надвишаване на разполагаемите ресурси на подземното водно тяло или в частта от него, в която са разположени водовземните съоръжения;

б) понижаване на водното ниво, при което:

аа) се влошава състоянието на свързаните с подземното водно тяло повърхностни води;

бб) се увреждат сухоземни екосистеми, зависещи пряко от подземното водно тяло;

вв) се влошава подхранването на водите на влажните зони, зоните за опазване на стопански значими водни организми, защитени територии и защитени зони;

в) създаване на понижение на водното ниво в пунктове за мониторинг от мрежата на НИМХ, по които се определят естествените ресурси на подземното водно тяло и посоката на потока на подземните води;

г) създаване на понижение на водното ниво, променящо временно или постоянно изменението в посоката на потока в подземното водно тяло и създаващо опасност от привличане на солени или замърсени води;

4. изкуствено подхранване на подземни води, представляващо прякото вливане или инжектиране, чрез вертикални съоръжения за подземни води или чрез инфилтрационни съоръжения, разположени на повърхността, на вода от повърхностно или от друго подземно водно тяло, или инжектиране или реинжектиране на топлинно преработена вода, с цел възстановяване или увеличаване на ресурсите на подземното водно тяло, което може да въздейства върху състоянието на околната среда чрез:

а) качеството на вливаната или инжектираната вода, което може да:

аа) доведе до отвеждането в подземните води на приоритетни или опасни вещества;

бб) доведе до отвеждането в подземните води на замърсяващи вещества, за които се счита, че не са опасни, но създават риск или потенциален риск за замърсяване и отвеждането им причинява влошаване на подземните води и предизвикване на значими и устойчиви тенденции за повишаване на концентрацията на замърсителите;

б) неподходящо избрана конструкция на съоръженията, създаваща предпоставки за пряко отвеждане на замърсители от повърхността в подземните води чрез съоръженията;

5. инжектиране на нефт, газ, въглероден диоксид и втечнен нефтен газ в подземни водни обекти, което може да въздейства върху състоянието на околната среда чрез:

а) съоръжението, чрез което се извършва инжектирането, по всички критерии, посочени в т. 2;

б) замърсяване на околната среда с инжектираните вещества.

6. пряко или непряко отвеждане в подземните води на замърсители, включително приоритетни вещества, от депонирани материали или отпадъчни води, формирани от дейността на обекти разположени на повърхността.

(2) Оценките по ал.1 се представят със становището за допустимост по чл.155, ал.1, т.23 от Закона за водите и включват:

1. информация за подземното водно тяло, съгласно действащия ПУРБ и показателите, по които водното тяло е оценено в риск или в състояние по-ниско от добро;

2. разполагаеми ресурси на подземното водно тяло, общо разрешено водовземане от него по издадени разрешителни и от кладенци за задоволяване на собствени потребности на гражданите, изчислен експлоатационен индекс и свободни водни количества;

3. разполагаеми ресурси на подземното водно тяло в землището на населеното място, в което е разположено инвестиционното предложение;

4. общо съществуващо и бъдещо водовземане от подземното водно тяло в землището на населеното място, в което е разположено инвестиционното предложение, което включва разрешеното водовземане по реда на Закона за водите, както и водовземането по одобрени и/или съгласувани инвестиционни предложения по реда на Закона за опазване на околната среда и Закона за биологичното разнообразие и изчислен експлоатационен индекс;

5. данни за установените към момента и очакваните, в резултат от реализиране на инвестиционното предложение замърсяващи вещества и/или показатели на замърсяване;

6. приблизително изчислен радиус на района, в който ще бъде създадено понижение на водното ниво в резултат от кумулативно въздействие на водовземането по т.4 - когато изчисления експлоатационен индекс е над 40%;

7. критериите за добро количествено и химично състояние на подземното водно тяло, които може да бъдат засегнати, включително: надвишаване на разполагаемите ресурси, създаване на интрузия на солени или замърсени води, влошаване на състоянието на повърхностни водни тела и сухоземни екосистеми, понижаване на водното ниво в пунктове за мониторинг по които се определят естествените ресурси и посоката на потока на подземните води и/или в съоръжения за питейно водоснабдяване попадащи в района по т.6;

8. информация за опасността от пряко или непряко отвеждане на замърсители в подземните води;

9. забрани и ограничения в Закона за водите, по отношение на този вид натиск и забрани в ПУРБ и ПУРН, свързани с въздействия по т.7 и 8;

10. Заключение за:

а) допустимост на инвестиционното предложение – ако оценките по т. 7, 8 покажат, че няма да бъдат засегнати критериите за добро количествено състояние по т.7 и няма опасност от отвеждане на замърсители в подземните води и не са налице забрани по т.9;

б) допустимост на инвестиционното предложение, след извършване на оценка на въздействието върху околната среда – ако оценките по т. 7 и 8 покажат,че е възможно засягане на критериите за добро количествено и химично състояние на подземното водно тяло и/или има опасност от отвеждане на замърсители във водното тяло;

в) недопустимост на инвестиционното предложение - при нарушаване на каквито и да е забрани в Закона за водите и/или забрани в ПУРБ и ПУРН, свързани с въздействия по т.7 и 8;

г) прилагане на чл.156е, ал.5-7 от Закона за водите – при изчислен експлоатационен индекс по т.2 по голям от 60% и/или когато мониторингът на нивата във водното тяло показва понижение на водните нива в пунктове за мониторинг от мрежата на НИМХ, по които се определят естествените ресурси на подземното водно тяло и посоката на потока на подземните води.

**§ 3**. Член 19, ал.1 се изменя така:

„Чл.19. (1) Характеризирането на подземните водни тела включва:

1.Оценка на естествените им характеристики;

2.Оценка на натиска и въздействието от човешките дейности върху тях.“

**§ 4.** Член 20се изменя така:

„Чл.20**.** (1) Характеризирането на подземните водни тела е първоначално и допълнително.

(2) Характеризирането по ал.1 се извършва на всеки 6 години, в процеса на актуализиране на плановете за управление на речните басейни.

(3) Директорите на басейнови дирекции съставят и поддържат паспорти на подземните водни тела, съдържащи информацията за тяхното характеризиране в съответния ПУРБ.

(4) Паспортите по ал.3 се публикуват на интернет страниците на басейновите дирекции заедно с проекта на ПУРБ.“

**§ 5.** В чл.22, ал.2се правят следните изменения и допълнения:

1.в т.5, в края на текста се добавя „и необходимото водно количество за подобряване или поддържане на състоянието им“;

2. Точка7 се изменя така:

„7.оценка на естествените и разполагаемите ресурси на подземните водни тела“.

3.в т.8 в края на текста се поставят две точки и се създават букви „а-в“:

„а) фонови нива;

б) базови нива;

в) превишения“

**§ 6**. В чл.23 се правят следните изменения и допълнения:

1.Досегашният текст става ал.1 и в нея в т.7 се създава буква „в“:

в) замърсени места, включително от минали човешки дейности.

2. създава се ал.2:

(2) В информацията за въздействието от човешките дейности по ал.1 се включват и:

1. сумарното разрешено водовземане от подземни води с дебит по-малък от 10 m3/d;

2. сумата от водните количества от кладенците за задоволяване на собствените потребности на гражданите.

(3) Информацията по ал.2 се обобщава за землищата на населените места и се представя в концептуалния модел на водното тяло като кладенец с дебит равен на сумата на сумата на дебитите по ал.2, т.1.2.

**§ 7.** В чл.24 се създава ал.4:

(4) При определяне на по-малко строги цели за подземните водни тела се прилага методиката по чл.156е, ал.9 от Закона за водите.

**§ 8.** Създава се чл.24а:

**„**Чл.24а. (1) Оценката на риска за непостигане на добро количествено състояние на подземните водни тела се извършва на базата на разрешеното и прогнозирано в ПУРБ черпене за всеки един от рецепторите, значим за изпълнение на критериите за добро състояние по чл.42, ал.2, включително за:

1. понижаване на водното ниво в райони:

а) на мониторингови пунктове, по данните от които се определя естествения режим на подземните води и средномногогодишното подхранване на подземните водни тела;

б) на разрешено водовземане за питейно-битово водоснабдяване на населението;

в) с връзка между повърхностни и подземни водни тела;

г) на сухоземни екосистеми, пряко зависими от подземните води.

2. интрузия на солени или замърсени води от:

а) Черно море;

б) повърхностни водни тела, категория река или езеро;

в) други подземни водни тела

3. общо черпене, надвишаващо разполагаемите ресурси на подземното водно тяло и/или наличие на тенденция за понижение на водното ниво, в периода от 2008 г. до момента на оценката, в мониторингови пунктове, по данните от които се определя естествения режим на подземните води и средномногогодишното подхранване на подземните водни тела .

(2) Оценката на риска за непостигане на добро химично състояние на подземните водни тела се извършва за всеки един от критериите и рецепторите по чл.72, значими за постигане на добро състояние, включително за:

1. площта на водното тяло, потенциално засегнатата от натиск от обекти - точкови и дифузни източници и емитираните замърсяващи вещества или показатели за замърсяване от тези обекти;

2. наличие на превишения на стандартите за качество и/или праговите стойности в:

а) пунктове от мрежата за мониторинг на химичното състояние на подземните водни тела;

б) пунктове за собствен мониторинг на подземните води;

3. наличие на тенденции за повишаване на концентрациите на замърсяващи вещества или показатели на замърсяване в периода от 2008 г. до момента на оценката в пунктовете по т.1;

4. наличие на интрузия на солени и замърсени води от водните тела по ал.1, т.2;

5. наличие на риск, в райони с установени превишения на концентрациите на замърсяващи вещества или показатели на замърсяване, за:

а) влошаване на качествата на подземните води, използвани за питейно битово водоснабдяване на населението;

б) за екологичното или химичното състояние на свързаните повърхностни водни тела;

в) зависими от подземните води сухоземни екосистеми.“

**§ 9**. В чл.29 се правят следните изменения и допълнения:

1. В ал. 1, изречението преди т. 1 се изменя така:

„(1) Хидрогеоложки доклад за оценка на ресурсите на находища на минерални води се съставя само при първоначално определяне на ресурсите на находището на минерална вода и когато в находището на минерална вода са изградени нови съоръжения, предназначени за водовземане и съдържа:“

2. В ал.3 думите „може да бъде извършена“ се заменят със „ се извършва“.

**§ 10**. В чл.31, ал.2 се създава т.4:

„4. данните от мониторинга на количественото и химичното състояние и от собствения мониторинг за съответното водно тяло, когато е приложимо.“

**§ 11.** В чл.36 се правят следните изменения:

1.В ал.1 текстът преди т.1 се изменя така:

„(1) Естествените ресурси на подземните водни тела се определят ежегодно, в срок до 30 август, от НИМХ при БАН въз основа на:

2. Алинея 2 се отменя.

3. Алинея 3 се изменя така:

„(3) Необходимите за екосистемите водни количества, осигурявани от всяко подземно водно тяло се определят с ПУРБ“.

**§12**. В чл.37 се правят следните изменения и допълнения:

1. Досегашният текст става ал.1 и в нея се правят следните изменения и допълнения:

а) в т.1 думите „министъра на околната среда и водите“ се заменят с „директора на басейнова дирекция“

б) в т.2 в края на текста се добавя „и за находищата на минерална вода, изключителна държавна собственост, предоставени за управление и ползване на съответната община“

2. Създава се ал.2:

„(2) Лицата по ал.1 възлагат и преоценката на експлоатационните ресурси на находищата на минерална вода.“

**§13.** В чл.40 се правят следните изменения и допълнения:

1. В ал.1 думите „хидрогеоложки доклад със съдържание съгласно чл.29“ се заличават, в края на текста се поставят две точки и се създават т.1 и 2:

„1.хидрогеоложки доклад, със съдържание съгласно чл. 29 – при оценка на експлоатационните ресурси на находището;

2.данни от проведения мониторинг на минералните води от находището и преоценка на ресурсите му, в съответствие с чл.39, ал.1 – при преоценка на експлоатационните ресурси на находището.“

2. в ал.2 след думите „общинска собственост“ се добавя „и на находищата на минерална вода, изключителна държавна собственост, предоставени за управление и ползване на общината“.

**§14**. В чл.41 се правят следните изменения и допълнения:

1. ал.3 се изменя така:

„(3) Директорите на басейнови дирекции водят:

1. Регистър на ресурсите на подземните водни тела, включващ:

а) код на водното тяло;

б) естествените ресурси на водното тяло;

в) необходимите за екосистемите водни количества;

г) разполагаемите ресурси на водното тяло;

д) надморската височина на допустимото понижение на водното ниво.

2. Регистър на свободните водни количества, включващ:

а) код на водното тяло;

б) разполагаемите ресурси на водното тяло;

в) разрешените водни количества:

аа) по издадени разрешителни;

бб) за кладенци за задоволяване на собствени потребности на гражданите;

г) свободните водни количества за водното тяло, определени съгласно чл.46а.“

2. създава се нова ал.4:

„(4) Директорите на басейнови дирекции съставят годишен баланс "ресурси - средногодишен дебит на черпене“, включващ:

а) код на водното тяло;

б) надморската височина на допустимото понижение на водното ниво;

в) разполагаемите ресурси на водното тяло;

г) средногодишният дебит на черпене от водното тяло:

аа) общо черпени количества;

бб) черпени количества по издадени разрешителни;

вв) черпени количества от кладенци за задоволяване на собствените потребности на гражданите;

д) годишен баланс на водното тяло.

3. създава се ал.5:

„(5) Регистрите по ал.3, т.1 и балансите по ал.4 се актуализират ежегодно, а регистрите по ал.3, т.2 – ежемесечно.

4. досегашната ал.4 става ал.6 и в нея след думите „по ал. 1 и ал. 3 „ се добавя „ и балансът по ал.4“.

**§ 15**. В чл.42, се създава ал.3:

„(3) Оценката на риска за влошаване на количественото състояние на подземните водни тела се извършва по реда на чл.24а за всеки от критериите по ал.2, като се вземе предвид:

1. общото разрешено водовземане по издадени разрешителни и от кладенци за задоволяване на собствените потребности на гражданите;

2. изчисленото понижение на водното ниво в резултат от общото разрешено водовземане от водовземни системи и съоръжения в райони със значимо черпене на подземни води“

**§ 16**. В чл.43 се правят следните изменения:

1.ал.1 се изменя така:

„(1) Опазването на количественото състояние на подземните води и предотвратяването на влошаването му включва изпълнението на мерки за:

1. ограничаване или прекратяване на водовземането с цел:

а) предотвратяване на свръхексплоатацията на подземните води;

б) предотвратяване на понижаването на нивата на подземните води в части от водни тела, от които се подхранват водите на влажните зони, зоните за опазване на стопански значими водни организми, защитени територии и защитени зони и повърхностни водни тела;

в) предотвратяване понижението на водното ниво и временното или постоянното изменение в посоката на потока в подземното водно тяло, при което се създава опасност от привличане на солени или замърсени води;

г) предотвратяване на опасното понижаване на нивото на подземните води или смекчаване на ефекта от опасно повишаване на нивото на подземните води;

д) прекратяване на самоизлива на подземни, вкл. и минерални води от изградени шахтови и тръбни кладенци;

2. опазване на подземните води в дълбоко разположените и защитени от замърсяване водни тела като основен източник за осигуряване на вода с питейни качества;

3. ограничаване на самостоятелното питейно-битовото водоснабдяване в поземлени имоти извън регулационните граници на урбанизираните територии;

4. водовземане от подземни води за добив на хидрогеотермална енергия само в случаите, в които е осигурено реинжектиране на ползваните водни обеми;

5. разкриване на подземните води с минимален брой съоръжения за водовземане;

6. предотвратяване на протичането на води от едно водно тяло в друго или от замърсени към незамърсени слоеве в едно водно тяло през съоръжения за подземни води;

7. определяне на задължения за титулярите на разрешителни за водовземане за провеждане на собствен мониторинг на подземните води и изисквания към програмата за мониторинг;

8. създаване и поддържане на регистрите на водовземните съоръжения за подземни води по чл. 118г, ал. 3 от Закона за водите;

9. провеждане на мониторинг на количественото състояние на подземните, вкл. и минералните води съгласно изискванията на наредбата за мониторинг на водите по чл. 135, ал.1, т. 14 от Закона за водите и ръководствата от общата стратегия за прилагане на Рамковата директива за водите, като се прилага публикуваната на интернет страницата на Министерството на околната среда и водите методика за планиране на мрежите и програмите за мониторинг на подземните води.“

2. в ал.2 текстът „т.1-10“ се заличава.

**§ 17**. В чл.44 се правят следните изменения и допълнения:

1. в ал.2, т.1 в края на текста се добавя „по чл.41, ал.4“

2. ал.4 се отменя.

**§ 18**. В чл.45, т.3 се отменя.

**§ 19**. В чл.46, ал.8 след думите „годишният обем“ да се добави „на водовземане от минерални води“.

**§ 20**. В чл.46а, ал.2 се изменя така:

(2) За първите от повърхността подземни водни тела свободните водни количества се определят ежемесечно като разлика между разполагаемите ресурси на подземното водно тяло или обособена част от него и:

1. разрешените средногодишни дебити на черпене по издадени разрешителни за водовземане чрез съществуващи и чрез нови съоръжения и

2. определените в плановете за управление на речните басейни и обявени в интернет страниците на басейновите дирекции максимални водни количества за землището на всяко населено място, които са резервирани за черпене от кладенци за собствени потребността на гражданите.“

**§ 21**. В чл.47, ал.1 в текста преди т.1 в края се добавя „в ПУРБ“.

**§ 22**. В чл.56 се правят следните изменения и допълнения:

1.в ал.1:

а) в текста преди т.1 след думата „води“ се добавя „и съоръженията за инжектиране и реинжектиране“

б) в т.2 в края на текста се поставя тире и се добавя „само за съоръженията по чл.55, ал.1“

2. в ал.2:

а) в текста преди т.1 след думата „ниво“ да се добави „по ал.1, т.2“;

б) т.2 се изменя така:

„2. автоматичен нивомер за непрекъснато измерване и регистрация на данните на повърхността:

а) при дълбочина на водното ниво при черпене повече от 20 m и

б) във водовземни съоръжения, разположени в райони със значим натиск, които са включени в мрежите за мониторинг на количественото състояние на подземните водни тела;“

3. в ал.3, т.3 думите „в съоръженията“ се заменят със „стационарно във всяко единично съоръжение и в поне едно от съоръженията от водовземна система“

**§ 23**. В чл.57, ал.1, т.2 в края на текста се добавя „и сухоземни екосистеми, пряко зависими от подземните води“.

**§ 24**. В чл.61, ал.1 се правят следните допълнения:

1. в т.1, буква „в“ в края на текста се поставя запетая и се добавя „включително разкриването на нивото на подземните води на повърхността;

2. в т.5 в края на текста се добавя „съгласно изискванията на наредбата за мониторинг на водите по чл. 135, ал.1, т.14 от Закона за водите и ръководствата от общата стратегия за прилагане на Рамковата директива за водите, като се прилага методиката за планиране на мрежите и програмите за мониторинг на подземните води, публикувана на интернет страницата на Министерството на околната среда и водите“

**§ 25**. В чл.63 се създава ал.4:

„(4) Инжектирането за съхраняване на въглероден диоксид се извършва при спазването на изискванията на тази наредба и изискванията на Закона за съхранение на въглероден диоксид в земните недра.“

**§ 26**. В чл.65, ал.2 се отменя.

**§ 27**. В чл.67 се правят следните изменения и допълнения:

1. В ал.1, т.1 се създават букви „з“ и „и“:

„з) нитрити;

и) фосфати“

2. в т.3 буква „б“ се отменя.

**§ 28**. В чл.68 се правят следните изменения и допълнения:

1. ал.1 се изменя така:

„(1) Праговете на замърсяване се определят така, че превишаването им в представителните мониторингови пунктове да показва риска за неизпълнение на едно или повече от условията за добро химично състояние на подземното водно тяло по чл. 72, ал. 1“ .

2. създава се нова ал.5:

„(5) Определянето на фоновите нива по ал.3, т.2 се основава на:

1.данните от характеризирането на подземните водни тела;

2. резултатите от мониторинга на подземните води, изпълняван съгласно програмите за мониторинг в плановете за управление на речните басейни, като при планирането на мониторинга и при интерпретацията на данните се вземат предвид вариациите на количествените и химичните характеристики на подземното водно тяло в план и в разрез.“

3. създават се ал.6 и 7:

„(6) Когато са налични само ограничени данни от мониторинга по ал.5, т.2:

1. фоновите нива се определят въз основа на:

а) наличните данни, по опростен подход с използването на подгрупа от проби, резултатите от анализа на които показват, че подземните води не са повлияни от човешка дейност;

б) като се вземе предвид наличната информация за геохимичните процеси и преноса на вещества във водното тяло.

2. се планира допълнителен мониторинг за събиране на необходимия обем данни.“

(7) Когато наличните данни от мониторинг са недостатъчни и информацията за геохимичните процеси и преноса на вещества във водното тяло е оскъдна:

1. фоновите нива се определят на базата на статистически резултати за същия тип водоносни пластове в други райони, за които има достатъчно данни;

2. се планира допълнителен мониторинг и се събират допълнително данни и информация.“

4. досегашната ал.5 става ал.8 и се изменя така:

„(8) Праговете на замърсяване се определят съгласно подходите по чл.2, ал.6.“

**§ 29**. Чл.70 се изменя така:

„Чл. 70. (1) Праговете на замърсяване на подземните води се определят с плановете за управление на речните басейни, като в плана се представят:

1. начинът, по който са определени праговете на замърсяване съгласно изискванията на чл. 67 – 69;

2. информация за всяко от подземните водни тела или за всяка група подземни водни тела, които са определени в риск да не постигнат добро състояние, включително данни за:

а) размера на водното тяло;

б) всеки замърсител или показател за замърсяване, по който подземното водно тяло е определено в риск;

в) стандартите за качество на околната среда, с които е свързан съответният риск, включително данни за реалното и/или потенциално ползване или функции на подземното водно тяло, както и за взаимовръзката между подземните водни тела и съответните повърхностни води и пряко зависими сухоземни екосистеми;

г) фоновите нива на вещества с естествен произход;

д) превишенията, в случаите в които са надвишени праговите стойности;

3. посочват праговите стойности, прилагани на национално ниво, на ниво район за басейново управление или част от международен район или на ниво подземно водно тяло или група подземни водни тела;

4. връзката на праговите стойности с всеки от следните въпроси:

а) фоновите нива, в случай на наличие на вещества с естествен произход;

|  |  |
| --- | --- |
| б) свързаните повърхностни води и пряко зависимите сухоземни екосистеми; | ; |

в) стандартите за качество на околната среда и други стандарти за опазване на водите, които съществуват на национално ниво, на ниво на Европейския съюз или на международно ниво;

г) всяка важна информация за токсичността, екотоксичността, устойчивостта, биоакумулационния потенциал и тенденцията за разсейване на замърсяващите вещества;

5. методиката за определяне на фоновите нива, в съответствие с изискванията по чл. 68, ал.4-6;

6. причините, поради които не са определени прагови стойности за който и да е от замърсителите и показателите на замърсяване по чл.67, ал.1 и 2;

7. ключови елементи от оценката на химичното състояние на подземните водни тела, включително свързани с нивото, метода и периода на обобщаване на резултатите от мониторинга, дефинирането на приемливата степен на превишение и метода за нейното изчисляване, в съответствие с изискванията на чл.73, т.3 и чл.74, ал.3

(2) Ако някои от данните по ал.1, т.2-7 не са включени в плановете за управление на речните басейни се посочват причините за това.“

**§ 30**. В чл.73, т.4 след думите „Закона за водите и“ се добавя „методиката за планиране на мрежите и програмите за мониторинг на подземните води и“.

**§ 31**. В чл.78, ал.2, т.1, буква „а“ в края на текста се поставя запетая и се добавя „, което може да повлияе върху други компоненти на околната среда“.

**§ 32**. В чл.79, ал.1 се правят следните изменения и допълнения:

1. в текста преди т.1 „чл.156м“ се заменя с „чл.156н“;

2. създават се т.4 и 5:

„4. мерки за забрана или ограничаване на дейности, които увеличават риска за пряко или непряко отвеждане на приоритетни и опасни вещества или други замърсители в подземните води, включително разкриването на подземните води на повърхността, чрез изземване на отложенията и почвите, покриващи водното тяло.

5. мерки за подземните водни тела, определени като зона за защита на водите, които се използват за питейно-битово водоснабдяване за:

а) ограничаване на водовземането за всяка друга цел, когато съществува риск да се:

аа) създаде допълнително понижение на водното ниво във водовземни съоръжения за питейно-битово водоснабдяване на населението;

бб) привличат замърсени води от повърхностни водни тела с по-ниско от добро екологично и/или химично състояние и/или от други подземни водни тела в лошо състояние и/или от съседни, замърсени части на подземното водно тяло, от което се черпи водата;

б) ограничаване, преустановяване или предписване на допълнителни изисквания към дейността на обекти, емитиращи едно или повече замърсяващи вещества или показатели на замърсяване, за които в района на водовземане в подземното водно тяло са установени:

аа) превишение на стандарта за качество на питейните води, установен в наредбата по чл.135, ал.1, т.3 от Закона за водите, изискващо пречистване при производството на питейна вода;

бб) повишена концентрация над установеното базово ниво, което е предпоставка за изискване на по-високо ниво на пречистване при производството на питейна вода;

вв) наличие на значима и устойчива тенденция за повишаване на концентрацията на замърсителите, със стойности около и над 75% от праговите стойности.“

**§ 33**. В чл.80 се правят следните изменения и допълнения:

1.В ал.2:

а) буква „а“ след думата „нитрати“ се добавя „нитрити, фосфати“ и в края на текста се добавя съюза „и“

б) създава се т.3:

„3. изследване на химичния състав на черпените подземни води през 2017 г. и на всеки 6 години след това – за водоползватели І категория при разрешено водовземане с дебит над 1 л/сек включващо:

а) всички показатели по чл.67, ал.1 и други йони, осигуряващи йонен баланс на анализа и

б) показателите по т.1, буква „б“.“

2. ал.4, т.1 се изменя така:

„1. изследване на химичния състав на реинжектираните, инжектираните или отвежданите води и на подземното водно тяло с честота и по показатели:

а) съобразени със съдържащите се в тези води замърсяващи вещества и посочени в разрешителното и

б) всички показатели по чл.67, ал.1 и други йони, осигуряващи йонен баланс на анализа.“

**§ 34.** В чл.83, ал.9 се създава т.5а:

„5а. наименование на съоръженията, съдържащо :

а) вида на съоръжението, съгласно чл.89, ал.1;

б) номера на съоръжението;

в) наименованието на находището на минерална вода.

**§ 35**. В чл.85, ал.5 текстът „ал.3“ се заменя с „ал.4“

**§ 36**. Чл.86 се изменя така:

„Чл. 86. (1) Специфичният състав и свойства на минералните води, които се предвижда да бъдат актувани като публична общинска собственост, се удостоверяват със сертификат или балнеологична оценка.

(2) Сертификатът по ал.1 се издава за всяко конкретно водовземно съоръжение съобразно изискванията на чл. 4в от Закона за храните.

(3) Балнеологична оценка по ал.1 се издава за находището на минерална вода, което се предвижда да бъде актувано като публична общинска собственост.

**§ 37**. Чл.87 се изменя така:

„Чл.87. (1) Сертификат или балнеологична оценка по чл.86, ал.1 се издава от министъра на здравеопазването или оправомощено от него длъжностно лице по заявление на

кмета на общината;

(2) Вземането на водни проби за целите на издаване на сертификата или балнеологичната оценка се извършва, съгласно акредитацията на лабораторията за пробовземане и изпитване на минерални води, като при вземането на пробите присъства

представител на общината.

(3) Сертификатът по ал.1 се издава на базата на извършени специализирани изследвания съгласно изискванията на чл. 4в от Закона за храните, като в него се посочва наименованието на водовземното съоръжение съгласно чл.83, ал.9, т.5а.

(4) Балнеологичната оценка по ал.1 се издава на базата на извършени специализирани изследвания за химичния състав и свойствата на водата и въздействието й върху човешкия организъм и информация за:

1. наименованието на находището на минерална вода, което се предвижда да бъде актувано като публична общинска собственост;

2. наименованията на водовземните и/или проучвателните съоръжения;

3. характеристиките на находището на минерална вода, включително:

а) формиращата среда – обща геоложка и тектонска характеристика на района;

б) водоносния хоризонт - литоложки строеж и структура и дълбочината му от земната повърхност;

в) източниците на подхранване;

г) експлоатационните ресурси на минералната вода и заповедта за утвърждаването им;

д) химичен състав - обща минерализация и моментен химичен състав, изследвани не повече от 3 месеца преди предоставяне на информацията;

е) физикохимични свойства, вкл. температура, рН и електропроводимост;

4. натиска от човешка дейност на територията, под която е разположено находището на минерална вода и риска от потенциално въздействие върху количеството и качеството на водите от:

а) други водовземания;

б) замърсяване от точкови източници;

в) замърсяване от дифузни източници

(5) Информацията по ал.3 и 4 се предоставя на министъра на здравеопазването при подаване на заявлението по ал.1.

(6) Балнеологичната оценка съдържа:

1.наименованието на находището на минерална вода;

2. населеното място, общината и областта, в която е разположено;

3. геоложките и хидрогеоложките характеристики на находището;

4. състава на минералната вода, вкл.:

а) аниони

б) катиони;

в) микрокомпоненти;

г) радиологични показатели;

5. свойствата на минералната вода и въздействието й върху човешкия организъм.

**§ 38.** В чл. 88 се правят следните изменения и допълнения:

1. в ал.1 думата „документите“ се заменя с „резултатите от специализираните изследвания“ и в края на текста се добавя „и на заявителя по чл.87, ал.1, т.2;

2. ал.2 се отменя.

3. в ал.3 в текста преди т.1 текстът „ал.2“ се заменя с „ал. 1 и информацията по чл.87, ал.3 и 4“ и текстът „са основание за“ се заменя със „следва да са налични при“;

**§ 39**. В чл.103, ал.2, т.1 в края на текста се добавя „включително местоположението на съоръженията, определено съгласно изискванията на чл.26“

**§ 40**. В чл.114, ал.1 се създава т.5:

„5.дренажи и каптирани извори, които са изградени преди влизане в сила на Закона за водите“

**§ 41**. В чл.136 се правят следните изменения и допълнения:

1. в ал.2, т.2 в края на текста се поставя запетая и се добавя „ако с разрешеното черпене на подземни води не се създава риск за количественото или химичното състояние на водното тяло“;

2. ал.3 се изменя така:

„(3) Концесия за бутилиране на минерални води и/или производство на газирани и други напитки, в състава на които се включва минерална вода, се предоставя само следиздаден сертификат за качеството на минералните води от конкретното съоръжение, предназначено за водовземане.;

3. създава се ал.4:

„(4) В случаите по ал.3 като наименование на водовземното съоръжение в решението за предоставяне на концесия се записва наименованието на съоръжението съгласно **чл.83, ал.9, т.5а.**

**§ 42.** В чл.144, ал.1, т.9 се изменя така:

„9. номерът или копие на административен акт, издаден по реда на глава шеста от Закона за опазване на околната среда и/или чл.31 от Закона за биологичното разнообразие за одобряване или съгласуване на инвестиционното предложение, за чието осъществяване се иска разрешаване на водовземане и/или ползване на воден обект;“

**§ 43**. В чл.151, ал.5 думата „точка“ се заменя със „запетая“.

**§ 44**. Чл.156 се изменя така:

„Чл. 156. (1) Обосновката на водовземането по чл. 145, ал. 2, т. 1 включва:

1. обосновка на заявеното водно количество по чл.151;

2. обосновка на минималното водно количество,при което е възможно изпълнение на дейностите в обекта, който ще се водоснабдява;

3. изисквания към качеството на водата, свързани с изпълнение на дейностите в обекта, който ще се водоснабдява.

(2) Когато искането е за водовземане чрез съществуващи съоръжения, към обосновката по ал.1 се прилагат:

1.данни от актуални опитно-филтрационни изследвания и определени хидрогеоложки параметри;

2.чертежи:

а) геолого-литоложка колонка;

б) на съоръженията и оборудването им за експлоатация, вкл.място на помпеното оборудване;

в) на оборудването за мониторинг на водното ниво, черпените количества и вземането на проби;

г) на мястото на монтиране на водомери за ползваните водни обеми за различните цели на ползване;

3. документ от В и К оператор или друг оператор, удостоверяващ възможността за включване на отпадъчните води от обекта, който се иска да бъде водоснабден в съществуващата канализационна система;

4. копия на документацията за техническите характеристики на монтираното оборудване за всяко от водовземните съоръжения, в т.ч.:

а) помпено оборудване;

б) устройство за измерване на водното ниво;

в) устройство за измерване на черпените количества.

5. протокол от анализ на химичния състав на подземните води, изпълнен не повече от 6 месеца преди подаване на заявлението.

(3) Когато искането е за водовземане чрез нови съоръжения, към обосновката по ал. 1 се прилагат:

1. геолого-литоложка колонка и предвидена конструкция на съоръженията с означени надморската височина на земната повърхност и прогнозираната дълбочина на статичното водно ниво;

2. кратко описание на избраните филтри и технология на изграждането им; предвидени дейности за предотвратяване замърсяването на подземните води чрез съоръженията; предвидено място на помпеното оборудване, съобразено с допустимото понижение на водното ниво по чл. 47, ал. 1;

3. таблица с вид и обем на предвидените дейности за проучване на подземните води в процеса на изграждане на съоръженията;

4. доклад за изпълнени хидрогеоложки проучвания - ако в радиус от 1 километър от мястото на исканото водовземане няма издадени други разрешителни за водовземане.

(4) Когато искането е с цел самостоятелно питейно-битово водоснабдяване:

1. към документите по ал.2 се добавят и:

а) документ от В и К оператор, удостоверяващ наличието на капацитет на изградена водоснабдителна система в района;

б) оразмеряване на санитарно-охранителната зона на съоръжението при технически възможния му дебит и определяне на забраните и ограниченията в нея - в случаите, предвидени в наредбата за зоните за защита на водите по чл. 135, ал. 1, т. 6 от Закона за водите;

в) извадка от кадастралната карта с данни за имотите, които попадат в санитарно-охранителната зона;

г) нотариално заверени декларации от собствениците на имоти попадащи в границите на санитарно-охранителната зона удостоверяващи, че същите са запознати със забраните и ограниченията върху ползването на имота им.

2. към документите по ал.3 се добавя и документ от В и К оператор, удостоверяващ наличието на капацитет на изградена водоснабдителна система в района.“

**§ 45**. Наименованието на раздел ІV в глава седма се изменя така:

„Раздел ІV. Издаване, изменение, продължаване и прекратяване на разрешителните“

**§ 46.** В чл.162 се правят следните изменения:

1.В ал.2 думите „Органът, приел“ се заменят с „Компетентният орган за произнасяне по“

2. Алинея 4 се изменя така:

„(4) Когато при подаване на заявлението не са изпълнени едно или няколко от изискванията в раздели II и III на Глава седма и при преценката по ал. 2, т. 2 е установено, че не са налице основания за отказ по чл. 68 от Закона за водите, органът по ал. 2 уведомява заявителя за отстраняване на несъответствията в срок до 2 месеца.“

3.Алинея 7 се изменя така:

„(7) Когато при подаване на заявлението не са изпълнени едно или няколко от изискванията в раздели II и III на Глава седма, но при преценката по ал. 2, т. 2 е установено, че е налице основание за отказ по чл. 68 от Закона за водите и отстраняването на несъответствията не би могло да повлияе на преценката, органът по ал. 2 издава решение с мотивиран отказ за издаване на разрешителното без да уведомява заявителя за отстраняване на несъответствията по реда на ал. 4.

**§ 47**. В чл.163 се правят следните изменения и допълнения:

1. в ал.1:

а) В текста преди т. 1 думите „Органът приел заявлението“ се заменят с „Компетентният орган за произнасяне по заявлението по чл. 143“;

б) в т.1:

аа) буква „а“ в края на текста се добавя „като извършва оценка на:

аа) потенциалното въздействие от общото разрешено водовземане с дебит, определен по реда на чл.45 и заявеното с искането количество по всеки от критериите по чл.24а, ал.1, т.1-3 за добро количествено състояние;

бб)потенциалното въздействие по всеки от критериите по чл.24а, ал.2, т.3-5 за добро химично състояние;

вв) опасността за влошаване на количественото и/или химичното състояние на подземното водно тяло“

бб) в буква „б“ думите „планираните мерки за“ се заменят със „забраните и ограниченията, свързани с“;

вв) създава се буква „в“:

„в) обоснованите изключения по чл.156в – чл.156е от Закона за водите

в) в т.2:

аа) в текста преди буква „а“ думите „отчита и“ се заличават;

бб) в буква „а“, преди думата „създаването“ се добавя „изчислява“, а думите „за които не е осигурен“ се заменят с „за които следва да се осигури“;

вв) в буква „б“ преди думата „засягане“ се добавя „отчете“;

гг) в буква „в“ думата „създаване“ се заменя с „изчислява създаването“

дд) в буква „г“ думата „промяна“ се заменя с „отчете промяната“;

ее) в буква „д“ думата „опасност“ се заменя с „отчете опасността“ и след думите „водите в“ се добави „части от“.

г) в т.3:

аа) буква „а“ се изменя така:

„а) изпълнение на забрани и ограничения съгласно Закона за водите, Закона за опазване на околната среда и подзаконовите актове към тях, свързани с опазване на количественото и химичното състояние на подземните води;“

бб) буква „е“ се изменя така:

„е) съответствие на исканото разрешително, включително водно тяло, конструкцията на съоръженията, параметрите на водовземане/ползване на воден обект, предвижданията за отвеждане и третиране на отпадъчните води с тези в инвестиционното предложение, одобрено или съгласувано с издадения административен акт по реда на глава шеста от Закона за опазване на околната среда и/или чл.31 от Закона за биологичното разнообразие;“

вв) създават се букви „ж“ и „з“:

„ж) съответствие на предложеното за изграждане съоръжение, предназначено за водовземане с изискванията на приложение № 2 към чл.93, ал.4;

з) оборудване на съоръженията за експлоатация и за изпълнение на мониторинг на количеството и качеството на подземните води;“

д) в т.5:

аа) в буква „а“ думата „ресурси“ се заменя с „водни количества“ и думите „средногодишния дебит на черпене“ се заменят с „разрешения средногодишен дебит“;

бб) в буква „б“ думата „ресурси“ се заменя с „водни количества“.

1. Алинея 3 се отменя.

3.В ал.5, след „ал.1“ се добавя „т.3“ и думите „органът приел заявлението“ се заменят с „компетентният орган по чл.143, ал.1“

4. Алинея 6 се изменя така:

„(6) Когато с документа по чл. 155 е удостоверена невъзможност за включване на отпадъчните води от обекта, който се иска да бъде водоснабден към съществуващата канализационна система директорът на басейнова дирекция в преценката по ал.1, т.3, буква „б“ анализира:

1. възможността за последващо издаване на разрешително за заустване на отпадъчни води в повърхностен воден обект или

2. възможно алтернативно решение при спазване на забраните по чл.61, ал.1, т.1 и чл.79, като при необходимост изисква допълнителна информация от заявителя.“

5. създават се ал.7 и 8:

„(7) Преценката на искането е писмена и:

1. се извършва за всеки един от критериите по ал.1 и при условията на ал.2-6;

2. съдържа, включително като приложени документи, всички изчисления и доказателства, въз основа на които е направено заключението за изпълнение или неизпълнение на съответните критерии.

(8) Изискванията по ал.1 не са изпълнени когато:

1. е налице потенциално въздействие и опасност за влошаване на количественото и химичното състояние на подземното водно тяло или частта от него, в която е заявено водовземане или ползване;

2. не са спазени мерките, забраните и ограниченията, свързани с опазване и подобряване състоянието на подземните води в подземното водно тяло или частта от него, за която е заявено водовземане или ползване;

3. за исканото водовземане или ползване не са изпълнени условията по чл.156в, т.1,2 и 4, чл.156г и чл.156е, ал.2 и ал.4-8 от Закона за водите;

4. максималното понижение на водното ниво във водовземното съоръжение надвишава допустимото понижение на водното ниво, определено за водното тяло в плана за управление на речните басейни;

5.се създава допълнително понижение в съоръжения, от които е разрешено водовземане, при които водният стълб над помпеното оборудване е по-малък от 2 метра;

6. се създава понижение на водното ниво в кладенците за задоволяване на собствени потребности на гражданите;

7. се създава понижение в части от подземни водни тела по чл. 48 и в действащият ПУРБ не е обосновано изключение по чл.156е от Закона за водите;

8. съществува опасност за промяна в качеството на водите в съседни или попътно преминати подземни водни тела при инжектиране или реинжектиране;

9. е налице опасност за влошаване качеството на водите в района на съоръжения за питейно-битово водоснабдяване на населението;

10. са нарушени забрани и ограничения съгласно Закона за водите, Закона за опазване на околната среда и подзаконовите актове към тях, свързани с опазване на количественото и химичното състояние на подземните води;

11. не е осигурено отвеждането, пречистването и заустването на отпадъчните води;

12. е налице опасност от замърсяване на трансгранични подземни водни тела;

13. са нарушени определените ограничения за използване на подземното водно тяло;

14. не са изпълнени други специфични изисквания съобразно целта на използване на подземните води;

15. не е налице влязъл в законна сила или допуснато предварително изпълнение на съответния акт на компетентния орган по околна среда, с който е одобрено/съгласувано инвестиционното предложение на заявителя;

16. не са налични свободни водни количества от подземни или минерални води;

17. подземните или минералните води не съответстват на изискванията към качеството на водите за заявената цел на водовземане;

18. заявеното водно количество не съответства на определеното водно количество съгласно нормите за водопотребление или технологичната обосновка;

19. налице е капацитет на водоснабдителна система в района на водовземане, от която може да се осигури исканото количество;

20. налице са водовземни съоръжения в съседни имоти, от които може да бъде отнето исканото водно количество - при завено водовземане чрез нови водовземни съоръжения;

21. налице са повърхностни води, които могат да бъдат използвани за задоволяване на искането.

22. предвидените за изграждане съоръжения не съответстват на изискванията на приложение № 2 към чл.93, ал.4;

23. съоръженията не са оборудвани за експлоатация и/или монтираното или предвиждано помпено оборудване създава възможност за надвишаване на допустимото за водното тяло понижение на водното ниво;

24. съоръженията не са оборудвани с устройства за измерване на черпените, инжектираните или реинжектираните количества и със стационарно монтирани в съоръжението устройства за измерване на водното ниво;

25. се нарушават забрани по чл.61, ал.1, т.1 или не се изпълняват мерки по чл.79.“

**§ 48**. В чл.164 се правят следните изменения:

1. в ал.1 думата „приел“ се заменя с „компетентен да се произнесе по“;

2. ал.2 се изменя така:

„(2) Съобщението по чл. 62а от Закона за водите:

1.съдържа:

а) данните по чл.62а, ал.1, т.1-4 от Закона за водите;

б) заявеното количество за водовземане, инжектиране, реинжектиране или отвеждане;

в) понижението на водното ниво във водовземното съоръжение;

г) понижението на водното ниво, което ще бъде създадено в разположените в района съоръжения, от които е разрешено водовземане и в кладенците за задоволяване на собствени потребности на гражданите при съвместната работа на всички посочени съоръжения при разрешените им годишни водни количества;

д) понижението на водното ниво на границата с Черно море, със замърсени повърхностни водни тела или със замърсени зони в подземното водно тяло, което създава опасност от привличане на солени или замърсени води в района на водовземане и възможните замърсяващи вещества;

е) замърсяващите вещества, които могат да замърсят водите в съседни или попътно преминати подземни водни тела – при издаване на разрешителни за инжектиране или реинжектиране;

ж) данните по чл.62а, ал.1, т.6 и 7 от Закона за водите.

2. се изпраща и на титулярите на вече издадени разрешителни, за които при преценката по чл. 163 е установено, че ще бъдат променени някои от параметрите на разрешеното водовземане или ползване.“

3. В ал. 3 текстът „министърът на околната среда и водите или оправомощено от него лице“ се заменя с „органът по чл. 52, ал. 1 от Закона за водите“.

**§ 49**. В чл.166 се правят следните допълнения:

1. В ал.1, т.3 в края на текста се добавя „включително поставените цели в плана за управление на речните басейни и потенциалния риск, който създава разрешената дейност за количественото и химичното състояние на подземното водно тяло;
2. В ал.2, т.3 се създава буква „д“:

„д) минималното водно количество, при което е възможно изпълнение на дейностите във водоснабдявания обект.“

**§ 50**. Създава се чл.174а:

„Чл.174а. (1) Издадените разрешителни за водовземане или за ползване на воден обект се преразглеждат относно съответствието с условията за добро количествено състояние по чл.42, ал.2 и условията за добро химично състояние по чл.72, когато:

1. данните от мониторинга или друга информация и оценки показват, че не се постигат условията за добро състояние на водното тяло или целите, установени за водно тяло в плана за управление на речните басейни или съществува риск от влошаване на състоянието на водно тяло;

2. за водното тяло са обосновани изключения по чл. 156в, чл.156г и 156е от Закона за водите и в плана за управление на речните басейни е предвидено изпълнението на определени условия.

(2) Разрешителните се преразглеждат при всяка актуализация на плановете за управление на речните басейни в процеса на оценката на натиска, въздействието и риска за количественото и химичното състояние на подземните водни тела.

(3) Когато упражняването на правата по разрешителните по ал.1 представлява натиск върху състоянието на подземните водни тела, допринасящ за влошаване на състоянието или непостигане на целите установени за водно тяло в плана за управление на речните басейни или за неизпълнение на условията по чл. 156в, чл.156г и 156е от Закона за водите, директорът на басейнова дирекция включва в програмата от мерки в проекта на плана за управление на речните басейни мерки за:

1. служебно изменение на разрешителните или

2. прекратяване на разрешителните, когато:

а) с изменение на разрешителните не могат да бъдат постигнати целите или изпълнени условията или

б) разрешеното водовземане трябва да бъде редуцирано до количество, по-малко от минималното водно количество съгласно обосновката по чл.156, ал.1, т.2.

(4) Изменението на разрешителното по ал.3, т.1 може да включва:

1. намаляване на разрешените количества;

2. намаляване на разрешеното максимално допустимото понижение на водното ниво;

3. изисквания за пречистване на инжектираните, реинжектираните или отвежданите количества;

4. изисквания за пречистване на водите, използвани за изкуствено подхранване на подземните водни тела;

5. изменение на показателите за мониторинг и честотата на наблюдение;

6. изисквания за монтиране на устройства за мониторинг, включително осигуряващи запис на измерваните показатели;

7. изменение на условията за предоставяне на резултатите от изпълнявания мониторинг;

(5) Служебното изменение или прекратяването на разрешителните се извършва по реда, установен в Закона за водите.“

**§ 51**. Наименованието на глава осма се изменя така:

„**КОНТРОЛ ЗА ИЗПЪЛНЕНИЕ НА МЕРКИТЕ ЗА ПОСТИГАНЕ И ПОДДЪРЖАНЕ НА ДОБРО СЪСТОЯНИЕ НА ПОДЗЕМНИТЕ ВОДНИ ТЕЛА“**

**§ 52**. В глава осма се създава чл.174б:

**„**Чл.174б. (1) Контролът за изпълнение на мерките за постигане и поддържане на добро състояние на подземните водни тела включва:

1. контрол на издадените разрешителни;

2. контрол за изпълнение на изискванията за регистриране на кладенци за задоволяване на собствените потребности на гражданите;

3. контрол за нерегламентирано водовземане или ползване на подземните водни тела;

4. контрол за представяне на информацията за изчисляване на таксите по чл.194б от Закона за водите и за заплатените такси за водовземане и за замърсяване;

5. измервания на дебита, водното ниво, показатели за замърсяване и/или вземане на проби от подземни води, за установяване на натиска и въздействието върху състоянието на подземните водни тела;

6. поддържане на регистри:

а) на издадените разрешителни;

б) на кладенците за собствени потребности на гражданите;

в) на съоръженията за подземни води и техния статус;

7. контрол за спазване на забраните и ограниченията за извършване на дейности създаващи риск за пряко или непряко отвеждане на замърсители в подземните води.

8. поддържане на база данни за извършените проверки и направените предписания.

(2) Контролът по ал.1 се изпълнява от:

1. кметовете на общини или оправомощени тях длъжностни лица, включително кметове на населени места – по ал.1, т.2;

2. директора на басейнова дирекция или оправомощени от него длъжностни лица – в останалите случаи.

(3) Кметовете на общини осигуряват:

1. обявяване на публично място в кметствата, изпратените от директорите на басейнови дирекции:

а) разяснения за целта на регистрация на кладенците;

б) ежегодна информация за броя на регистрираните кладенци и определения в ПУРБ максимален брой на кладенците в населеното място;

2. контрола за:

а) броя на кладенците за задоволяване на собствени потребности на гражданите в населеното място и съответствието му с определения в плановете за управление на речните басейни максимален брой на кладенците, за които са гарантирани водни количества;

б) броят на регистрираните кладенци в населеното място;

в) изграждането на нови кладенци и спазване на изискването за предварително уведомяване на басейновата дирекция;

3. ежегодно изпращане, в срок до 31 януари на директора на басейнова дирекция информацията за резултатите от извършения контрол по т.2 за предходната година.

(4) Директорите на басейнови дирекции:

1. в срок до 3 месеца от приемане на плановете за управление на речните басейни, разработват и представят на министъра на околната среда и водите план за извършване на контрола по ал.1, т.1, 4, 5 и 7 и контрола по чл.175а, ал.3, т.1 за всяка година от периода на действие на плановете за управление на речните басейни;

2. ежемесечно публикуват на интернет страницата на басейновата дирекция справка за извършения контрол по ал.1, съдържаща данните по чл.180, ал.1, т.2, 3, 5, 6 и 7.

**§ 53**. В чл.175 се правят следните изменения и допълнения:

1.в ал.1:

а) в т.1 в края на текста се поставя тире и се добавя „черпените водни обеми и допустимото понижение на водното ниво“;

б) в т.2 се създават букви „а“ и „б“:

„а) наличието, вида и изправността на устройствата за мониторинг;

б) изпълнението на програмата за мониторинг.“

2. ал.4 се изменя така:

„(4) Контролът по ал. 1 се изпълнява най-малко:

1. един път годишно за:

а) разрешителните за водовземане от подземни води с разрешено количество над 150 000 кубически метра на година;

б) минерални води с разрешено количество над 30 000 кубически метра на година;

2. един път на 3 години за:

а) разрешителните за водовземане от подземни води с разрешено количество от 30 000 до 150 000 кубически метра на година;

б) минерални води с разрешено количество под 30 000 кубически метра на година;

3. един път на 6 години за разрешителните за водовземане от подземни води с разрешено количество под 30 000 кубически метра на година.

**§ 54**. Създава се чл.175а:

„Чл.175а. (1) Контролът на кладенците за задоволяване на собствените потребности на гражданите, изпълняван от директорите на басейнови дирекциии, включва:

1. наличие на нерегистрирани кладенци;

2. проверка на обстоятелства по регистрацията;

3. измерване на водни нива в кладенци за собствени потребности на гражданите.

(2) Директорите на басейнови дирекции или оправомощени от тях длъжностни лица:

1. разясняват на кметовете на общини и на населени места и на населението:

а) целта на регистрацията на кладенците и последствията, които би имало нерегистрирането на кладенци;

б) специфичните изисквания за определяне на местоположението на кладенците;

2. уведомяват кметовете на общини и/или на населени места и населението за установено замърсяване на водите от водното тяло, в което са изградени кладенците, рисковете и ограниченията за ползване на водите от кладенците.

(3) Контролът по ал.1 се изпълнява:

1. един път за срока на действие на плановете за управление на речните басейни - за водни тела или части от водни тела, в които черпенето от кладенци за задоволяване на собствени потребности на гражданите е повече от 20 на сто от определения в плановете за управление на речните басейни значим натиск от водовземане;

2. по преценка на директорите на басейнови дирекции - в останалите случаи.“

**§ 55**. В чл.176, ал.5 се изменя така:

„(5) Контролът се изпълнява:

1. по ал.1 - най-малко един път в срока на действие на разрешителното;

2. по ал.2 и 3 - един път годишно.“

**§ 56**. Създава се чл.177а:

**„**Чл.177а. (1) При прекратяване на действието на разрешителни, включително поради изтичане на срока им или отнемане, в случаите, в които се предвижда съоръженията да не бъдат ползвани, се извършва проверка за изпълнение на изискванията за консервиране.

(2) При проверката по ал.1:

1. се проверява дали:

а) черпенето е преустановено;

б) помпеното оборудване е демонтирано;

в) дали са налице данните за местоположението на съоръжението, изисквани съгласно чл. 26, ал. 1 и ал. 5;

2. се пломбират съоръженията, за които е изпълнен проектът за консервиране по чл. 109, ал. 3 и се съставя протокола по чл.109, ал.4;

3. се предписва на собственика на съоръжението в определен срок да представи проекта по чл. 109, ал. 3 , както и да осигури демонтиране на помпеното оборудване, демонтиране на устройствата за мониторинг или запазване на устройствата за мониторинг на водното ниво;

4. се предприемат съответните действия за ангажиране на административно-наказателната отговорност на титуляря на прекратеното разрешително, когато същият не е преустановил водовземането.

(3) Проверката по ал.1 се извършва в срок до 1 месец от прекратяване действието на разрешителното.

**§ 57**. В чл.178, ал.1 се правят следните изменения и допълнения:

1. в т.1 думите „параметрите и условията в разрешителното“ се заменят с „изискванията на тази наредба и Закона за водите, в това число и изискванията на издадените разрешителни и обстоятелствата подлежащи на задължителен контрол съгласно чл.175, ал.1, чл.175а , чл.176, и чл.177а“;

2. в т.2 в края на текста се добавя „в момента на проверката“;

3. в т.4 думата „установени“ се заменя с „установените“;

4. т.5 се изменя така:

„5. дадените предписания, сроковете за изпълнението им и отговорните лица;“

**§ 58.** В чл.180, ал.1 се правят следните изменения и допълнения:

1. в текста преди т.1 текстът „чл.175 и чл.176“ се заменя с „чл.175, чл.176 и чл.177а“.

2. в т.5 след текста „чл. 178“ се поставя запетая и се добавя „ал. 1“;

3. в т.8 думата „нарушението“ се заменя с „административното нарушение;

4. в т.10 след думата „наложената“ се добавя „глоба или“

**§ 59**. В чл.182, ал.2 се създава т.1а:

„1а. географски координати на местоположението на съоръженията, съгласно чл.26;“

**§ 60**. В §1 от Допълнителните разпоредби се създава т.14:

14.„рецептор“ е обект, въздействието върху който показва риска за влошаване на състоянието на подземните водни тела, в т.ч:

1. конкретен обект: повърхностно водно тяло, сухоземна екосистема, мониторингов пункт или съоръжение за питейно водоснабдяване на населението и др., който може да бъде засегнат от съществуваща или бъдеща човешка дейност;
2. конкретен участък от повърхността, от повърхностно водно тяло, вкл.море или от подземно водно тяло, от който при понижаване на водните нива могат да бъдат привлечени солени или замърсени води. „

**§ 61.** В допълнителните разпоредби се създава § 3а:

“§3а. Тази наредба въвежда изискванията на чл.17, Приложение ІІ, т. 2, [Приложение V, т. 2.1 и т. 2.3 от Директива 2000/60/ЕО](http://web.apis.bg/e.php?b=1&i=274024#p3172422) на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (OB, бр. L 327/1 от 22.12.2000 г.), Директива 2006/118/ЕО на Европейския парламент и на Съвета от 12 декември 2006 година за опазване на подземните води от замърсяване и влошаване на състоянието им (OB, бр. L 372/19 от 27.12.2006г.) и Директива 2014/80/ЕС на Комисията от 20.06.2014 за изменение на Приложение ІІ към директива 2006/118/ЕО на Европейския парламент и на Съвета за опазване на подземните води от замърсяване и влошаване на състоянието им (OB, бр. L182/52 от 21.6.2014г.).

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 62.** Наредбата се издава на основание чл. 135, ал. 1, т. 2 от Закона за водите във връзка с § 62, ал. 2 от преходните и заключителните разпоредби на Закона за изменение и допълнение на Закона за водите (ДВ, бр. 58 от 2015 г.).

**§ 63.** Директорите на басейнови дирекции изискват от титулярите на разрешителни да предоставят в срок до 1.01.2017 г информация за:

1. минималното водно количество, при което е възможно изпълнение на дейностите във водоснабдявания обект – за разрешителните за водовземане;

2. местоположението на съоръженията, съгласно разпоредбата на чл.26, ал.1 и ал.5 –когато в издаденото разрешително няма данни или наличните данни са непълни;

3. вида, типа и дълбочината на монтиране на помпеното оборудване – за разрешителните за водовземане;

4. изградените съоръжения за мониторинг и монтираните устройства за мониторинг, съгласно разпоредбата на чл.56, чл.57 и чл.80.

**§ 64**. Наредбата влиза в сила от деня на обнародването й в "Държавен вестник".

**МИНИСТЪР НА ОКОЛНАТА**

**СРЕДА И ВОДИТЕ:**

**ИВЕЛИНА ВАСИЛЕВА**

**МИНИСТЪР НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО:**

**ЛИЛЯНА ПАВЛОВА**

**МИНИСТЪР НА ЗДРАВЕОПАЗВАНЕТО:**

**ПЕТЪР МОСКОВ**

**МИНИСТЪР НА ИКОНОМИКАТА**

**БОЖИДАР ЛУКАРСКИ**

**МИНИСТЪР НА енергетиката:**

**ТЕМЕНУЖКА ПЕТКОВА**